Verdagte tydens rooftog doodgeskietArgieffoto Konst. Rufus Magoro, woordvoerder van die polisie, het gesê twee gewapende mans het omstreeks 07:10 ŉ winkel wat landboutoerusting verkoop binnegekom en die werknemers met vuurwapens gedreig. In ŉ stadium kon een van die werknemers daarin slaag om uit te glip en ŉ veiligheidswag buite die winkel te roep, het Magoro gesê. “Die veiligheidswag het gereageer en ŉ skietgeveg het tussen die wag en die mans ontstaan. Een van die mans is in die proses doodgeskiet,” het hy gesê. Volgens Magoro is die tweede rower ook gewond en word tans in die hospitaal onder polisiebewaking behandel. Een van die werknemers van die winkel is in die been geskiet en is ook na ŉ hospitaal gehaas. ŉ Saak van poging tot roof en poging tot moord word ondersoek.